Af Anton Gade-Nielsen
I denne uge prøvede jeg noget nyt. Jeg sad i min stuen med min kæreste og så fjernsyn.
Vi så første afsnit af DR3’s nye reportageserie ‘Fuckbois’, der handler om tre drenge på 19 år. I vanlig DR3-reportagestil følger man de tre drenge Mikki, Victor og Kim på 19 år, der ynder at tage i Boltens Gård i indre København, hvor de indbyrdes dyster om at score og bolle med flest piger.
Det er i grove træk alt, hvad programmet handler om. Der er intet ekstraordinært interessant ved serien.
LÆS OGSÅ: 10 ting du har tilfælles med DR3’s hårde drenge
29 år, forarget og færdig
Du gætter aldrig, hvad der skete, da jeg så drengens snak om, hvem der har flest point i nedlægningsregnskabet: Jeg blev forarget. Og jeg kiggede på min kæreste og sagde:
“Nu er det sket! Jeg er 29 år, og jeg er blevet forarget over noget, jeg har set på DR3. Løbet er kørt.”
Det var en ny følelse – og det var egentligt ikke særligt rart.
Det, der forargede mig, var faktisk ikke drengene selv. For den slags kender vi jo allesammen indgående. Vi har alle været i slutningen af teenageårene og snakket dumt om det modsatte køn med drengene (m/k).
LÆS OGSÅ: Den gik ikke med ’Veninder på første klasse’ og den går heller ikke med ’Pigerne’
Gem bolledrengen på teenageværelset!
Scene ude foran klubben Shade i Boltens Gård i København:
Kim: “Hvis jeg boller hende to gange, tæller det så som en dobbeltscoring?”
Mikki: “Nej, og Emilie tæller ikke for en scoring, for du har bollet hende før.”
Fred være med de tre fuckbois, de skal nok blive fornuftige en dag.
Men er der nogen, der har tænkt på, at de her tre børn (ja, BØRN) på et tidspunkt bliver voksne og måske ikke synes, at deres opførsel i de seneste timer på natten er noget, andre skal se en onsdag aften på DR3?
Hvordan skal de dog kunne leve med skammen? Hvordan ville du leve med skammen, hvis al din kejtede ungdomskådhed, falske selvsikkerhed og dine stangstive scoretricks blev udbasuneret på landsdækkende tv?
Fra en tidligere teenager til en anden
Alle har været igennem den periode. Og jeg troede faktisk, at vi havde en stiltiende aftale om, at vi ikke snakker om det.
Måske er det, fordi jeg ufrivilligt ser min egen kiksede 19-årige drengekrop stå og spille smart i Boltens Gård for 10 år siden, når jeg ser ‘Fuckbois’. Det har jeg ikke lyst til at gense!
Tro mig, det har I andre heller ikke, for det var ikke kønt, og jeg var ikke smart. Og det er Mikki, Victor og Kim heller ikke. Men det finder de først ud af om nogle år.
Til den tid fortryder de, men så vil det være for sent.
Hvor er de voksne, når man har allermest brug for dem?
Dér sidder jeg altså i min stue med et tæppe over lårene og bliver godt og grundigt gammeldaws forarget. Jeg tænker, at der godt kunne have været en voksen, der sagde: “Det her sender vi altså ikke. Det er simpelthen for pinligt for de her tre gutter.”
Men ak. Det første afsnit er sendt ud. Og der kommer hele tre afsnit mere de kommende onsdage.
‘Fuckbois’ kan ses her.